Det bliver i august muligt at høre operasang i Rebild Bakker, når arrangementer "Opera i Rebild" vender tilbage efter et års coronapause. Og det er ikke kun i år, operakoncerten finder sted igen. Arrangørerne bag "Opera i Rebild" har nemlig indgået en ny samarbejdsaftale med Rebild Kommune. Aftalen sikrer, at arrangementet finder sted årligt de næste tre år. Det skriver Rebild Kommune i en pressemeddelelse. - Vi er meget glade for aftalen, som er blevet til i et tæt samarbejde med forvaltningen og gennem to dialogmøder med Kultur- og Fritidsudvalget, siger Søren Steen Nielsen, som er formand for Foreningen Opera i Rebild. Sikrer kommunal støtte Rebild Kommunes mål med aftalen er at sikre "Opera i Rebild" som et fyrtårnsarrangemenet på natur- og kulturområdet, og kommer hvert år til at støtte arrangementet med 250.000 kroner. - "Opera i Rebild" har i en lang, lang årrække været det helt store trækplaster på kulturområdet i Rebild Kommune. Det er kendt langt uden for kommunens grænser og er på den måde med til virkeligt at sætte vores kommune på landkortet med alt hvad det medfører af fordele for både turisme, erhvervsliv og tilflytning, siger Gert Fischer (V), som er formand for Kultur- og Fritidsudvalget i Rebild Kommune. Se indslag fra 20. maj om, at "Opera i Rebild" vender tilbage efter coronapause:

Opsummering:
Arrangementet "Opera i Rebild" kommer også til at finde sted i de kommende år. Det er en realitet, efter at foreningen bag arrangementet og Rebild Kommune har indgået en ny aftale.